סמולוויל

עונות 1–3

הסדרה מתחילה בגילוי של קלארק קנט כי הוא חייזר שנשלח לכדור הארץ בחללית שהביאה עמה את סופת המטאורים שפקדה את העיירה סמולוויל  ביום שבו אומץ. קלארק מתמודד עם "פריקי המטאורים", בני אדם שהחשיפה למטאוריטים גרמה להם למוטציה וליכולות-על.
בפרק הבכורה, המכונית שבה נוהג לקס לות'ר מתנגשת בקלארק, מפילה אותו מגשר לנהר ומתרסקת אחריו. קלארק מציל את לקס מטביעה והשניים מתיידדים. לקס חוקר את פרטי התאונה, קלארק מגלה זאת וכועס על החדירה לפרטיותו, ולקס מבטיח להפסיק אך ממשיך לנסות לפענח את האירוע מתוך סקרנות טירדונית לגלות מה קלארק מסתיר.
קלארק מוצא מערות אינדיאניות עם כיתוב דומה לכיתוב בחללית שלו, ומגלה שאחד מאבי אבותיו ביקר באזור. קלארק לומד על המורשת הקריפטונית שלו, ולומד את השפה בעזרת טכנולוגיה קריפטונית.
מתחילה מערכת היחסים החשובה בין קלארק לג'ור אל , אביו הביולוגי שהעתיק את תודעתו לבינה מלאכותית שנשלחה בתוך החללית כדי ללמד ולהדריך את בנו. קלארק נזכר באמו הביולוגית.

עונות 4–7

קלארק מוצא שלושה קריסטלים קריפטוניים במקומות שונים בעולם, מחבר אותם לקריסטל אחד ומקים בעזרתו את "מבצר הבדידות" בקוטב הצפוני, שם ג'ור אל משתף את קלארק בידע שלו על היקום ומציב בפניו משימות.
קלארק נאבק בברייניאק ובקריפטונים הנאמנים לגנרל זוד, נשלח למושבת עונשין בין-גלקטית בשם "אזור הרפאים" , פוגש שם מדענית קריפטונית שעבדה עם אביו, נמלט משם איתה ולומד ממנה על עברו. קלארק מאתר פושעים שנמלטו איתם ושולח אותם חזרה לאזור הרפאים.
סכר שנפרץ באגם סמוך משחרר חללית וממנה יוצאת קארה אל, בת דודו הביולוגית של קלארק שנשלחה לכדור הארץ באותו יום שקאל נשלח, ונשארה רדומה בחללית שלה שנחתה בקרקעית האגם. קארה מחפשת את קאל הילד ומוצאת את קלארק הבוגר. קלארק מציג אותה לחבריו בשם קארה קנט, בת דודו מצד אביו המאמץ, ג'ונת'ן קנט.
קלארק פוגש ליום אחד את לארה , אמו הביולוגית, ואת זור אל , אביה של קארה, ששוחזרו מתוך קריסטל מהחללית של קארה שהכיל את הזכרונות ואת הדנ"א של לארה וזור אל.
לקס רוכש את ה"דיילי פלנט" והורג את אביו. לקס מגלה שאביו היה חבר באגודת הסתרים "וריטאס" שציפתה שנים ל"נוסע", ילד עם כוחות-על שיישלח מכוכב מרוחק אל כדור הארץ. לקס חוקר את הנושא ומתקדם בעקבות הרמזים שהוא מוצא עד שהוא מגיע למבצר הבדידות, רואה שם את קלארק ומבין שהוא "הנוסע".

עונה 8

לקס יורד למחתרת, ובינתיים מוכרז כנעדר. טס מרסר מתמנה למנכ"לית "לות'רקורפ" , לומדת על קלארק מיומניו האישיים של לקס, מקבלת אותו למשרה ב"דיילי פלנט" ככתב ושותף של לויס, ומגלה את סודו המלא בעצמה. טס מוכרת את "לות'רקורפ" ל"תעשיות קווין" . לקס מנסה להביא למותו של אוליבר קווין אך נכשל, ואוליבר הורג אותו.
קלארק, שעובד כעת במטרופוליס , מציל אנשים בתכיפות גדולה יותר מבעבר, ושמועה על קיומו של גיבור-על מסתורי מתפשטת בעיר. ג'ימי מצלם את קלארק כטשטוש ברגע הצלה במהירות-על. קלארק משתכנע שהעולם מחפש גיבור להיאחז בו, ומחליט ליצור לעצמו זהות נוספת שתעניק לעולם תקווה. התמונה מתפרסמת בעמוד הראשי בעיתון, וקלארק מקבל את הכינוי "הטשטוש האדום-כחול" על שם הטשטוש שיוצרים צבעי בגדיו כשהוא רץ במהירות-על. קלארק מתקשר ללויס בתור הטשטוש והיא מציעה להוות אוזן קשבת עבורו בכל עת שירצה כדי שלא ירגיש בודד. קלארק ממשיך ליצור קשר עם לויס בתור הטשטוש, ובמקביל חלה התפתחות רומנטית במערכת היחסים בין קלארק ללויס.
פרמדיק בשם דייוויס בלום מפתח קיבעון כלפי קלואי. דייוויס מבין שאישיות אחרת שלו משתלטת עליו לעיתים ואחראית לסדרת רציחות במטרופוליס. ביום החתונה של קלואי וג'ימי, דייוויס מאבד שליטה ומשנה צורה לדומסדיי, מתפרץ למסיבה, פוצע את ג'ימי וחוטף את קלואי למבצר הבדידות. ברייניאק, שהמתין במבצר, משתלט על גופה של קלואי. ברייניאק מתכנן לספוג את כל הידע האנושי ואז להניח לדומסדיי להשמיד כל יצור חי בעולם. גיבורי-על מהעתיד מפרידים בין קלואי לברייניאק, נותנים לקלארק טבעת מסע בזמן וחוזרים לעתיד עם הליבה של ברייניאק. ג'ימי רואה שדייוויס הוא הרוצח הסדרתי, אך קלואי בטוחה שהוא הזה בהשפעת משככי כאבים, וג'ימי המתוסכל נפרד ממנה. דייוויס מנסה להתאבד אך חוזר לחיים כי דומסדיי בן אלמוות. האמת על דייוויס מתגלה, וקלואי מנסה לעזור לו להישאר בשליטה.
בפרק האחרון, לויס נוגעת בטבעת הלגיון ונעלמת. קלארק הוגה תוכנית לקבור את דומסדיי מתחת לקרום כדור הארץ. אוליבר מציע לקבור את דייוויס ולא להסתכן, אך קלארק מסרב ומביא קריפטונייט שחור שמפצל את דייוויס ודומסדיי לשני גופים. קלארק מביס את דומסדיי ולוכד אותו בבור עמוק. ג'ימי מגלה שקלארק הוא הטשטוש ומשלים עם קלואי. קלואי מסבירה לג'ימי שעזרה לדייוויס כדי להגן על קלארק מפני דומסדיי. דייוויס שומע זאת ומבין שקלואי לא פעלה מאהבה כלפיו. דייוויס הזועם דוקר את ג'ימי ומתנפל על קלואי, וג'ימי הפצוע הורג אותו ומת.

עונה 9

עקב הירצחו של ג'ימי והיעלמותה של לויס, קלארק מחליט לציית לג'ור אל, להתנתק מהחברה האנושית, ולהתמקד בהכשרה ואימונים במבצר הבדידות ובהצלות. קלארק עובר לתלבושת שחורה ומאמץ את הסמל של משפחת אל. לאחר שלושה שבועות, לויס מופיעה מחדש ולא זוכרת היכן הייתה. קלארק, קלואי וטס מסיקים שלויס חזרה מהעתיד ושתודעתה מדחיקה זיכרון טראומטי. קלארק חוזר לשגרת חיים אנושית ולעבודה ב"דיילי פלנט" לצד ההכשרה וההצלות. קלארק ולויס הופכים לזוג, ובמקביל קלארק ממשיך להתקשר ללויס בתור הטשטוש ולשתף אותה בתחושותיו.
העתקים משובטים של אזרחים וחיילים מעיר המדינה קנדור  שבקריפטון מתפזרים על פני כדור הארץ, ביניהם העתק של גנרל זוד בצעירותו, מייג'ור זוד. טס משתפת פעולה עם זוד בתמורה להבטחתו להציל את כדור הארץ, בניגוד לקלארק הדואג לגורל האנושות. קלארק רואה את הזכרונות המודחקים של לויס מהעתיד, שנה קדימה: השמש נראית אדומה, זוד וחייליו מחזיקים בכוחות-על ושולטים בכדור הארץ, וקלארק מהעתיד מספר ללויס שהוא נלחם בזוד והפסיד. קלארק מחליט לנקוט בגישה אחרת ולהתיידד עם זוד בתקווה למנוע ממנו להפוך לנבל. זוד, שהיה חברו הטוב של ג'ור אל, מרוצה מהחברות, אך היא לא מחזיקה מעמד.
זוד בונה מגדל סולארי להמרת צבע קרני השמש מצהוב המעניק כוחות-על לקריפטונים מקוריים לאדום המעניק כוחות-על לקריפטונים משובטים, וקלארק ממוטט את המגדל. קלארק, בדומה לזוד, מחשיב את הקנדורים לבני עמו, חש אחריות כלפיהם ומתאמץ להבטיח את עתידם, אך בניגוד לזוד, מתכנן להטמיע אותם בין בני האדם. זוד נפצע וקלארק תורם לו מדמו כדי לרפא אותו. זוד מקבל כוחות-על מהדם ובתורו תורם מדמו לחייליו. זוד מגלה שהטירונית פאורה  מצדדת בקלארק, הורג אותה, מספר לחייליו שבני האדם עשו זאת ומשכנע אותם שלא ניתן לחיות לצדם בשלום.
בפרק האחרון, לויס מבינה שקלארק הוא הטשטוש. החיילים הקנדורים שומעים את זוד מודה שהרג את פאורה ומורדים בו. קלארק שולח את הקנדורים להתיישב בכוכב אחר ולהמשיך שם את התרבות שלהם.

עונה 10

לויס, שכבר יודעת שקלארק הוא הטשטוש, מסתירה זאת ממנו ומחכה שיהיה מוכן לספר לה בעצמו. קלארק קופץ לביקור בעתיד ופוגש בבן דמותו העתידי ובלויס שעדיין בת זוגו ומעודכנת בסודו. קלארק אוזר אומץ, מגלה ללויס את סודו ומשתף אותה בכל הפרטים. קלארק ולויס מתארסים. קלארק מתכנן לצאת מן הצללים ולהפוך לגיבור שהוא נועד להיות, המושיע הגדול של כדור הארץ. בינתיים, קלארק מתמודד עם חוק הרישום המאיים על שלומם וחירותם של גיבורי-העל, ונאבק בדארקסייד ובאפלה שהוא משליט על נשמות בכדור הארץ.
טס מוצאת מעבדה סודית ובה ילד בשם אלכסנדר ששובט מדנ"א של לקס. טס מגדלת את הילד שמתבגר במהירות, מקבל את זכרונותיו של לקס, קורא לעצמו בשמו ומנסה להרוג את קלארק. לקס ממשיך להתבגר, מאבד את זכרונותיו ונקרא מעכשיו קונר. קונר מציג כוחות-על זהים לקלארק וטס מגלה שהילד נוצר משילוב הדנ"א של קלארק ולקס. טס לוקחת אותו לקלארק, שמאמן אותו לשלוט בכוחות-העל שלו ונותן לו את השם קנט. קונר קנט עובר לגור עם מרת'ה בוושינגטון.
בעולם מקביל, מוצג כפיל של ליונל שאימץ את קלארק וגידל אותו לצד לקס וטס, ואז נטש את טס ושיסה את לקס וקלארק זה בזה עד שהתיר לקלארק להרוג את לקס. ליונל שולט בקלארק עד שמבין שקלארק לא מעז לצאת נגדו, ומתחרט על ההעדפה של קלארק כיורש על פני לקס. ליונל מגיע לעולם של קלארק קנט, גאה לגלות ששם לקס הרג את אביו כיאה לבן לות'ר אמיתי, ותורם את לבו כדי להחזיר את לקס לחיים.
בפרק האחרון, מתבררת מטרתו של דארקסייד: האפלה מושכת אל כדור הארץ כוכב לכת בוער שעומד להתנגש בו. קלארק מסיר את האפלה שדארקסייד השליט על אוליבר, הופך לכוח נוגד אפלה ומביס את דארקסייד. קלארק הולך למבצר, שם ג'ור אל אומר לו שהוא גאה בו, וג'ונת'ן המנוח מופיע ומוסר לקלארק תלבושת כחולה עם גלימה אדומה שמרת'ה הכינה לקלארק וג'ור אל נעל במבצר עד שיחליט שקלארק זכאי לה. קלארק לובש אותה, עף אל השמים ודוחף את הכוכב הרחק.

פיתוח

בשנת 2000 החליטו באולפני הטלוויזיה של האחים וורנר להפיק סדרת טלוויזיה המבוססת על נעוריו של קלארק קנט (סופרמן), לאחר שנגנזה תוכנית לפתח סדרה על נעוריו של ברוס ויין (באטמן) (Bruce Wayne (TV series)). אלפרד גו  ומיילס מילר  פיתחו עבורם פרק פיילוט. פיטר רוט, נשיא אולפני הטלוויזיה של האחים וורנר, צפה בו, וביקש מהם לפתח את הרעיון לסדרה. מילר וגו התבדחו ואמרו שהם לא מעוניינים בדמות שעפה ולובשת טייטס. בהמשך נאסר על ההפקה להציג את קלארק עף או לבוש כסופרמן. מילר וגו בחרו לתאר את נעוריו של קלארק ולהסביר איך הוא הפך לסופרמן. מילר וגו לא הכירו את הקומיקס קודם, ולמדו על דמויות הקומיקס וגלגוליו של סופרמן. לאחר שגו ומילר סיימו לפתח את הרעיון לסדרה, רשת The WB הזמינה 13 פרקים בתור התחלה.

צילומים

הסדרה צולמה בקולומביה הבריטית בערים ברנבי, ונקובר, סארי ומריט .
החל מהעונה השנייה, חברת "Entity FX"  האמריקאית-קנדית הייתה אחראית בלעדית על הפקת האפקטים החזותיים בפרקים, כולל צילומי קו הרקיע עבור העיר הבדיונית מטרופוליס .
התאורה וזוויות הצילום בסצנות מותאמות לתפיסה של הגיבור הראשי. בדרך כלל התאורה נייטרלית ונעשה שימוש נרחב בסטדיקאם. בביתו של קלארק, שם הוא מרגיש מוגן, התאורה צהבהבה וחמימה ותנועות המצלמה עדינות. כשקלארק חש מאוים, הצבעים נעשים קרים והמצלמה מורמת ביד וזזה יותר.

פתיח

שיר הפתיחה הוא "Save Me"  של להקת רמי זירו , ומרמז על כל הצלותיו של קלארק קנט במהלך הסדרה ועל הצלותיו העתידיות כסופרמן. הלהקה גם שרה את השיר המלא בפרק הסיום של העונה הראשונה בנשף. הפתיח מתחיל במבט אווירי על מטאורים שנוחתים בסמולוויל: בעונות 1–4 נראים המטאורים שנחתו בשנת 1989, ובעונות 5–10 נראים המטאורים משנת 2005. כל השחקנים הקבועים בכל עונה מקבלים קרדיטים בפתיח. בשידור המקורי, אליסון מאק נעדרה מהפתיח של שני הפרקים הראשונים בעונה הרביעית משום שקלואי, הדמות שגילמה, נחשבה למתה. בעונה העשירית מאק שיחקה בתפקיד משני וקיבלה קרדיט בחלק מהפרקים.

שידור

פרק הבכורה שודר לראשונה ב-16 באוקטובר 2001 ברשת The WB, בה שודרו חמש עונותיה הראשונות של הסדרה. לאחר איחוד הרשתות The WB ו-UPN לרשת The CW, עברה אליה הסדרה ובה שודרו חמש עונותיה האחרונות. הפרק האחרון שודר ב-13 במאי 2011.

רייטינג

הסדרה זכתה להצלחה גדולה. בפרק הבכורה צפו 8.4 מיליון צופים, בעונה הראשונה צפו בממוצע 5.90 מיליון בכל פרק, בעונה השנייה צפו בממוצע 6.30 מיליון בכל פרק, בעונות השלישית עד השישית צפו בממוצע כ-4 מיליון בכל פרק, העונות השביעית עד העשירית זכו לממוצע של כ-3 מיליון צופים, ובפרק הסיום צפו 3.02 מיליון צופים.

שיא

עם שידור הפרק "ריבונות" - הגיעה הסדרה ל-215 פרקים ושברה שיא טלוויזיוני בארצות הברית ובקנדה: היא הפכה הסדרה לסדרה הארוכה ביותר מסוגת המדע הבדיוני שהופקה באמריקה הצפונית, ועקפה את הסדרה "סטארגייט SG-1" שהגיעה ל-214 פרקים. סמולוויל שידרה עוד שני פרקים והגיעה ל-217 פרקים בסך הכל.

פסקול

קיימים שלושה אלבומי מוזיקה המכילים שירים מאת אמנים שונים שהושמעו בפרקי הסדרה. האלבום הראשון, "Smallville: The Talon Mix", יצא בפברואר 2003. האלבום השני, "Smallville: The Metropolis Mix", יצא בנובמבר 2005. האלבום השלישי, "Ultimate Smallville Soundtrack", מארז ובו 101 שירים בחמישה דיסקים, יצא במאי 2013, וכל הרווחים ממנו נתרמו לקרן הצדקה של כריסטופר ודיינה ריב .

משחקים

חברת "Margaret Weis Productions"  הפיצה ב-2010 את משחק התפקידים "Smallville Roleplaying Game"  המבוסס על הסדרה. המשחק זכה בפרס השופטים של פרסי ENnie .